
Innledning
Dette heftet retter seg mot både studenter, fagtilsatte og veiledere knyttet til praksis i tospråklig bachelorutdanning ved Høgskolen i Sør-Trøndelag, Avdeling for lærer- og tolkeutdanning (HiST ALT). Vi håper at du finner informasjonen i dette heftet nyttig og viktig for deg, og at du vil oppleve det spennende å være med på praksis.

Om utdanningen og innholdet i studiet

Bachelorutdanningen for tospråklige lærere / tospråklig faglærerutdanning er en treårig utdanning som gir formell pedagogisk kompetanse til å undervise i morsmål og skolefag i grunnskolen. Studietilbudene foregår som nettbaserte studier med helgesamlinger.

Studieåret 2007 - 08 er det satt i gang følgende studier ved HiST ALT:
· Pedagogikk II (30 studiepoeng)
· Kunst og Håndverk 1 med vekt på flerkulturelt arbeid (30 studiepoeng)
Begge studiene går deltid med undervisning over to semestre. Det er mulig å kombinere studiene og til sammen ha et fulltidsstudium på 60 studiepoeng.

Den treårige bachelorutdanningen består av følgende obligatoriske fagenheter: 

1. Pedagogikk I (30 stp) med vekt på språk, tospråklighet, det norske samfunn og pedagogikk i en mangfoldig og uensartet skole. Lærerrollen, lærings- og elevsyn og didaktiske emner i et kontrastivt perspektiv, er gjennomgående temaer i studiet.

2. Pedagogikk II (30 stp) tilsvarer fagplanen i pedagogikk i allmennlærerutdanninga. Temaene på de tre hovedområdene er: 

· Skolen, læreren og eleven i et flerkulturelt samfunn 
· Læreplanteori, didaktikk og fag 
· Den norske skolen i et historisk, samfunnsmessig og filosofisk perspektiv
3. Morsmål (30 stp)

4. Morsmålsdidaktikk (30 stp)

5. Valgfrie undervisningsfag i skolen (60 stp). Hvert av disse fagene må være på minimum 30 studiepoeng.

Studentenes bakgrunn

Målgruppa for studiet er morsmålslærere og tospråklige lærere som jobber i grunnskolen. Disse studentene har variert bakgrunn og utdanning fra før. Noen har pedagogisk eller faglig utdanning som er godkjent i Norge tilsvarende noen av studieenhetene, og har fått disse godkjent som en del av utdanningen. Andre har fagutdanning fra andre land, og har søkt om å få denne innpasset og godkjent som en del av bachelorutdanningen. I tillegg har de tatt eller skal ta fagdidaktiske kurs for å få undervisningskompetanse.  Studentenes norskkunnskaper vil variere, men de vil være kvalifiserte til å kunne undervise på norsk, men dette tilbudet kvalifiserer ikke til å undervise i norsk!
Mål for studiet

Utdanningen har som mål å gi økte kunnskaper og forståelse om den norske skolen. 

Gjennom praksis skal studentene tilegne seg kunnskaper om og erfaring med undervisning av både enspråklige og tospråklige elever i norsk grunnskole. Etter gjennomført og bestått studium skal man kunne undervise i norsk grunnskole.

Studentene skal: 

· utvikle forståelse for elev, læringssyn og lærerens rolle i den norske grunnskolen

· bli godt kjent med ulike forventninger knyttet til lærerrollen i den norske grunnskolen

· utvikle evne til å planlegge, gjennomføre/lede og vurdere undervisning i tråd med gjeldende læreplanverk for grunnskolen

· kunne undervise i klasser/grupper 

· utvikle evne til å se sammenheng mellom studiefag og skolefag

· kunne reflektere kritisk over egen undervisning, egen lærerrolle og elevenes læring 

· kunne samarbeide godt med kolleger, foreldre og andre av skolens samarbeidspartnere 

 I tillegg kommer mål forpraksisopplæringen i Kunst og håndverk 1 der studenten skal kunne

· anvende læreplanverket for grunnskolen og utarbeide lokale planer for faget

· bruke teori og praktisk erfaring i planlegging og gjennomføring av undervisning i faget

· tilrettelegge tilpasset undervisning i faget for alle elever

· vurdere og reflektere over egen praksis

Praksis
Innhold og omfang

Praksis i bachelorutdanningen omfatter minimum 6 ukers veiledet praksis. Ved HiST ALT gjennomfører studentene ni uker praksis:

Tre uker (15 dager) knyttet til pedagogikk II 
To uker (10 dager) knyttet til språkdidaktikk

Fire uker (20 dager) knyttet til undervisningsfagene de velger. (To uker per 30 stp).
Praksis er en viktig del av studiet hvor studentene får bruke sin faglige og didaktiske

kompetanse i tilrettelegging av undervisning i faget. Praksis i Kunst og Håndverk kan enten være en to ukers sammenhengende praksisperiode eller en fleksibel praksis tilsvarende 10 arbeidsdager. 
For studenter som bor i Trondheimsområdet foregår praksis i grupper. Øvrige studenter kan finne praksisplass selv, for eksempel på eget hjemsted. 

Hver praksisgruppe består av maksimalt 4 studenter og beholdes gjennom hele praksisperioden. 
Arbeidsområdene i praksis skal sammen med fagkunnskap og didaktikk knyttet til studiefagene være med å bevisstgjøre studentene på arbeidet som tospråklige lærere i den norske grunnskolen. Studentene må få praksiserfaringer i større grupper med norske og minoritetsspråklige elever. Det flerkulturelle perspektivet er sentralt i forhold til alle arbeidsområdene.

Følgende målområder skal være i fokus både i observasjon av lærenes arbeid i klassen/gruppa, i veiledning og i forhold til praksisoppgaver:
- Læreren som klasseleder 

Studenten skal reflektere over og drøfte hvilke forutsetninger som ligger til grunn for god klasseledelse. Læreren og elevenes rolle i undervisningen skal komme tydelig fram i veiledningsdokument og være tema både i før og etterveiledning.

-Tilrettelegging av læringsprosesser 

Generell kunnskap om didaktikk og didaktikk knyttet til det enkelte studiefag skal være utgangspunkt for planlegging av undervisning. Det skal være fokus på tilpasset opplæring.  

- Lærerens arbeid med et inkluderende klassemiljø

Student og veileder diskuterer hva det innebærer å arbeide med utvikling av sosial kompetanse både på elev og klassenivå. Spesielle utfordringer knyttet til den flerkulturelle klassen/gruppa bør løftes fram. Det er viktig å fokusere på sammenhengen mellom klasseledelse og et positivt læringsmiljø.

Arbeidsoppgavene i praksis vil være observasjon, tolæreroppgaver, undervisning og veiledning, i tillegg til skriftlige praksisoppgaver knyttet til det enkelte studiefag. Utover dette er det ønskelig at det i alle fag som inngår i faglærerutdanninga legges til rette for praksisrelaterte oppgaver.

Det er vesentlig å skape sammenheng mellom studiefag og praksis. Dette vil bli ivaretatt ved at kunnskapsinnholdet og fagdidaktikk i studiefagene knyttes til praksis. På samme måte skal studentens erfaringer fra praksisperioden, deres daglige praksis fra lærerarbeid og eventuelt praksis fra eget hjemland knyttes til fagstudiene. Studentenes refleksjon over sammenhengen mellom studiefag og praksis skal dokumenteres i arbeidsoppgaver knyttet til det enkelte studiefag.

Tidspunkt

Praksis i Kunst og håndverk 1 med vekt på flerkulturelt arbeid er lagt til vårsemesteret 2008 og må foregå i mellom uke 4 og uke 10. Praksisperioden må være avsluttet før samling påske, det vil si den må avsluttes senest 7. mars 2008.
Praksissted
Studenter bosatt i Trondheimsområdet gjennomfører praksis gruppevis på tildelt praksisskole, normalt utenfor eget arbeidssted. 
For studenter som har bosted andre steder enn i Trondheim legges det til rette for praksis på hjemstedet, normalt utenfor eget arbeidssted. Studenten må selv skaffe praksisplass.

Faglærer avklarer med studentene i god tid før praksis starter hvem som skal være på samme gruppe og hvem som kan gjennomføre praksis alene. Praksisadministrasjonen skaffer veiledere til studentene som er i Trondheim. Studenter utenfor Trondheim, og som skaffer seg praksisveileder selv, må informere faglærer i Kunst og Håndverk om dette for å få godkjent planene. 

Praksisopplæringen kan legges til alle trinn i grunnskolen, og skal foregå i ordinære klasser/grupper. 

Både studenter og praksislærer/veileder bør ta initiativ til å få laget en plan for undervisning og veiledning før praksisperioden starter.

Frammøteregler

Det er obligatorisk frammøte til all undervisning og veiledning knyttet tilpraksis. Fravær på grunn av sykdom eller velferdsgrunn skal varsles og godkjennes av veileder/praksislærer. Ved fravær utover 15 % i praksisperioden blir studiedeltaking i praksis ikke godkjent. Slikt fravær skal varsles praksisadministrasjonen så snart som mulig. Skyldes fraværet utover 15 % sykdom eller godkjent velferdsgrunn, kan det etter søknad legges opp til tilleggspraksis slik at studenten får godkjent praksis ved en senere anledning.
Studentene må forvente en arbeidsdag på praksisskolen fra kl 8.00 – 16.00. Hvis studentene skal delta på f.eks. teamarbeid, personalmøter, foreldremøter, konferanser med mer, kan dette komme utenfor denne tidsrammen, da også på kveldstid. I tillegg må det brukes tid til individuell og gruppevis planlegging. 

Det anbefales at studentene ikke har annet arbeid i praksisperioden. HiST-ALT er behjelpelig med dokumentasjon på praksisperioden overfor arbeidsgiver ved eventuell søknad om permisjon med lønn. HiST-ALT står ikke ansvarlig for eventuelle tapte lønnsutgifter i praksisperioden.

Taushetsplikt for studenter

Studenter som har praksis i grunnskolen, er underlagt taushetsplikt på samme måte som ferdig utdannede lærere. Studentene har plikt til å behandle opplysninger om enkeltelever og deres hjemmebakgrunn som de måtte få gjennom praksisopplæringa, absolutt konfidensielt. I tvilstilfeller må studentene konferere med praksislæreren/veilederen. Studenten skal i samråd med praksislærer/veileder underskrive egen taushetserklæring. Forslag til dette finnes på www.hist.no og på It’s learning. Se også vedlegg bak i heftet. 
Politiattest

Det er krav om politiattest for studenter ved lærerutdanningene i Norge. Politiattesten skal ikke være eldre enn tre måneder når den leveres. Attesten sendes praksisadministrasjonen før praksisperioden starter. Se adresse under kontakter. Levert politiattest er gyldig i tre år. Mer informasjon om politiattest finer du på www.hist.no og It’s learning. 
Hvem gjør hva?

Praksisadministrasjonen
· Etablerer praksisgrupper med inntil fire studenter i hver gruppe (for studenter i Trondheimsområdet)
· Informerer faglærere, studenter og praksissteder/veiledere (primært via dette heftet)

· Er hovedansvarlig for å ordne praksisplasser, men i samarbeid med faglærere og studenter.   

· Utarbeider engasjementsbrev til veiledere (informasjon som studentenes navn, faglærers navn, tidspunkt for praksis, administrativ kontaktperson) Som vedlegg blir lønnsskjema og oppmøteskjema sendt ut.
· Informerer rektor ved praksisskolen om praksisen

Faglærer

· Informerer studentene om studiet og organisering av praksis 
· Faglærer har ansvar for godkjenning og opplæring av veiledere, og for å holde praksisadministrasjonen orientert om situasjonen.
· Informerer om og klargjør mulighetene innenfor praksis
· Drøfter praksisopplegg med studentene og godkjenner studentenes planer. Tvil om god nok kvalitet på praksisplasser avgjøres av faglærer i samarbeid med praksisadministrasjonen (i tilfeller hvor studentene selv har ordnet plasser)
· Klargjør forventninger til veilederne på praksisstedet
· Synliggjør forventninger til studentene (planlegging, utprøving, refleksjon etc.)
· Kontakter veileder underveis der dette er planlagt eller ønsket.

· Samarbeider med veileder om vurdering / godkjenning.

· Klargjør etterarbeid overfor studentene

· Foretar eventuell studievurdering av fagpraksis

Student

· Skaffer politiattestsom leveres i Servicesenteret i forkant av praksisperioden (dersom dette ikke er levert i løpet av de tre siste år). 
· Er medansvarlig for å sikre seg praksisplass ut fra tildelte forslag eller eget initiativ hvis det blir åpnet for det. Det er en forutsetning at praksisskolen ikke er studentens egen arbeidsplass / klasse og at praksisskolen godkjennes av faglærer ved HiST ALT. Praksissted og veileder må være klart senest tre uker før praksisperioden starter.

· Drøfter praksisopplegg med faglærer

· Tar kontakt med veileder på praksisstedet i god tid og gjør nødvendige avtaler

· Utarbeider en begrunnet plan for gjennomføring, relatert til teori og didaktikk innen faget

· Presenterer plan for veileder på praksisstedet
· Gjennomfører og vurderer eget arbeid

Veileder

· Skaper en realistisk arbeidssituasjon for studentene

· Viser åpenhet og fleksibilitet i forhold til studentenes planer
· Drøfter gjennomførbarhet med studentene
· Bidrar til å integrere studentene i arbeidsmiljøet
· Foretar før- og etterveiledning basert på skriftlig veiledningsgrunnlag 
· Melder evt. tvil om godkjent praksis til faglærer
· Vurderer studentenes praksis til godkjent/ikke godkjent (se vedlegg), evt. i samarbeid med faglærer
· Sender inn vurderingsskjema for praksis i til praksisadministrasjonen (se vedlegg)
· Sender inn samme vurderingsskjema på e-post til Kristin.T.Alfer@hist.no 
Etter gjennomført fagpraksis bør faglærere og studenter foreta erfaringsdeling og refleksjon over de erfaringer som er gjort. Dette kan gjøres på forskjellig vis: Praksisrapport, prosjektrapport, mappevurdering, didaktikkrelaterte prosjekt/drøftinger, praksislogg, diskusjon, referat, m.m.

It’s learning

Studenter som deltar i dette studiet, behersker og har tilgang til data. Mye av kommunikasjonen og oppgavene som er knyttet til studiene, vil foregå på kommunikasjonsplattformen It’s learning.
Veiledning og vurdering
Studentene mottar veiledning fra veileder på praksisstedet etter avtalt plan og omfang, og ut i fra den avtalen som er gjort i forkant av praksisperioden. I veiledningen må det inngå en tilbakemelding til studentene om hvordan deres arbeid har blitt utført og hva de bør jobbe med for å forbedre seg. Eventuell tvil om godkjent praksis meldes til faglærer. Se ellers under ”Noen prinsipper for praksisveiledning”.
Vurderingsskjema for studentene skal innholde studentdata som navn, praksislærer/veileder, praksiskole, trinn ved praksisskolen, praksisperiode og fravær. 

I tillegg skal studentens arbeid beskrives ut i fra følgende kriterier: 

· evne til å formulere, analysere og vurdere fagdidaktiske og pedagogiske spørsmål

· evne til å planlegge, gjennomføre og begrunne pedagogisk arbeid 

· evne til engasjement og ansvarsbevissthet i praksisfeltet 

· evne til kontakt, kommunikasjon og samarbeid med barn og voksne i forbindelse med praksisarbeidet

· evne til å undervise med kunnskap og innsikt i de ulike fagområdene

Formell vurdering er godkjent/ikke godkjent praksis som fylles ut i eget felt.  (Se vedlagte skjema). 
Omfang og godtgjøring av veiledning

Studenter følger veileders/praksislærers arbeidsuke i faget og bør få så mange undervisningstimer i faget som mulig. Vanlig arbeidsdag er fra kl 8.00 – 16.00. I tråd med Øvingslæreravtalen av 2005 skal merarbeidet lønnes. Merarbeid defineres som:

· veiledningstimer 

· for- og etterarbeid ifm. veiledning 

· rapportskriving 

 

Vanligvis regnes det 1 time merarbeid per to timer undervisning. Med timer regnes klokketimer. I følge Øvingslæreravtalen av 2005 er timesatsen for veiledning av studenter kr. 270,-. For fagpraksis i Kunst og Håndverk godtgjøres det etter følgende tabell: 

	Antall studenter
	Veileders godtgjøring for ti dager: 

	1 - 2
	14 timer

	3 - 4
	20 timer


Vanlige fraværsregler som ved allmennpraksis gjelder (maks. 15 % samlet fravær). Studenter som kan legitimere skade/sykdom kan få utsatt praksis. Dette avgjøres av praksisadministrasjonen. Permisjon av andre grunner behandles etter søknad til praksisansvarlig ved HiST ALT.

Veilederne sender skjema for lønn og godtgjøring samt oppmøte / vurderingsskjema til:
Høgskolen i Sør-Trøndelag,
Avdeling for lærer- og tolkeutdanning,
v/praksisadministrasjonen,
7004 Trondheim

seinest 14 dager etter gjennomført praksis. Avlønning skjer på bakgrunn av innsendt skjema.


Kontaktpersoner

Administrativt:
Kristin T. Alfer, praksisansvarlig



Kristin.T.Alfer@hist.no  eller 73 55 97 96



Faglig: 

Tor Olav Kvisvik, faglærer i Kunst og Håndverk



Tor.Kvisvik@hist.no  eller 73 55 98 95
 Vedlegg

· Om skikkethetsvurdering
· Noen prinsipper for praksisveiledning

· Skjema for taushetsplikt

· Skjema for godkjenning av praksisperiode

Skikkethetsvurdering
Det skal foretas løpende skikkethetsvurdering av alle lærerstudenter gjennom hele studiet. Skikkethetsvurderinga skal inngå i en helhetsvurdering av studentens faglige, pedagogiske og personlige forutsetninger for å være lærer. En student som utgjør en mulig fare for elevers rettigheter, sikkerhet og psykiske og fysiske helse er ikke skikket for læreryrket. Begrunnet tvil om en students skikkethet meldes skriftlig til skikkethetsansvarlig ved HiST ALT. For tiden er dette Harald Lauglo. Alle som er i kontakt med studenten kan levere inn såkalt tvilsmelding, altså både faglærere, praksislærere, administrativt tilsatte og medstudenter. Studenten varsles skriftlig av skikkethetsansvarlig om at tvilsmelding foreligger og innkalles til en vurderingssamtale, og det gis tilbud om utvidet veiledning/oppfølging. Hvis forbedring uteblir, skal saken fremmes for en egen skikkethetsnemnd. Nemndas innstilling sendes Høgskolestyret for endelig vedtak. Ta kontakt med skikkethetsansvarlig eller oppfølgingslærer om du ønsker å ha en samtalepartner ved høgskolen om skikkethet før eventuell tvilsmelding sendes. En praksislærer og 2 studentrepresentanter er også med i skikkethetsnemnda. 

Kriterier ved vurdering av om en student er skikket er: 

a. Studenten viser manglende vilje eller evne til omsorg og til å lede læringsprosesser for barn og unge i samsvar med mål og retningslinjer for barnehagens og skolens virksomhet.

b. Studenten viser manglende vilje eller evne til å ha oversikt over hva som foregår i en barnegruppe eller klasse og ut fra dette skape et miljø som tar hensyn til barn og unges sikkerhet og deres psykiske og fysiske helse.

c. Studenten unnlater å ta ansvar som rollemodell for barn og unge i samsvar med mål og retningslinjer for barnehagens og skolens virksomhet.

d. Studenten viser manglende vilje eller evne til å kommunisere og samarbeide med barn, unge og voksne.

e. Studenten har problemer av en slik art at han/hun fungerer svært dårlig i forhold til sine omgivelser.

f. Studenten viser for liten grad av selvinnsikt i forbindelse med oppgaver i lærerstudiet.

g. Studenten viser manglende vilje eller evne til å endre uakseptabel adferd i samsvar med veiledning.

Minst ett av disse punktene må være “oppfylt” i stor grad for at studenten ikke er skikket for læreryrket. FOR 2006-06-30 nr 859: Forskrift om skikkethetsvurdering i høyere utdanning fra Utdannings- og forskningsdepartementet inneholder fullstendige retningslinjer for skikkethetsvurdering i lærerutdanninga. Forskriften kan leses i sin helhet via http://hist.no/content.ap?thisId=8952 
Noen prinsipper for praksisveiledning
Ved undervisningspraksis er det påkrevet med både før- og etterveiledning. Førveiledningen skal gi studentene hjelp i planleggingsarbeidet. I etterveiledningen drøftes det som har skjedd.

Veiledningsdokument bør benyttes, men type dokument tilpasses konteksten. Didaktisk relasjonsmodell er et godt eksempel på type veiledningsdokument som kan brukes, og denne kan skrives ut via lenken på www.hist.no 
Noen mer generelle prinsipp vil være:

· Skap en trygg veiledningssituasjon kombinert med god faglig utvikling

· Klargjør rammer og organisering av veiledning i samråd med studentene

· Hjelp studentene til å klargjøre gode faglige mål for praksis

· Hjelp til med å klargjøre problem og se alternative muligheter. La studentene treffe egne valg

· Veiledningen skal bidra til planlegging, refleksjon, læring av erfaringer og sammenbinding av teori og praksis

· Bruk eksemplarisk veiledning, det vil ofte være nødvendig å konsentrere seg om noen utvalgte områder

· Utnytt de nye mulighetene for nettbasert veiledning, for eksempel It’s learning

Noen prinsipp ved tilbakemeldinger:

· Fokuser særlig på det som det ønskes tilbakemelding på. Tilbakemelding som er ønsket gir best muligheter for utvikling

· Vær konkret og spesifikk i tilbakemeldingene

· Rett kommentarene mot atferd studentene selv kan styre

· Gi studentene mulighet til å vurdere sin egen og hverandres atferd

Kommunikasjonsmessige forhold:

· Sjekk kommunikasjonen underveis og vær lyttende

· Gir du direkte råd, må studentene kunne vurdere rådet selv og treffe sine egne beslutninger

· Ivareta yrkesetiske forhold og nødvendig taushetsplikt i kommunikasjonen

Taushetsplikt ved praksis

Ut fra Forvaltningsloven § 13 gjelder følgende:

En hver som utfører tjeneste eller arbeid for et forvaltningsorgan plikter å hindre at andre får adgang eller kjennskap til det han i forbindelse med tjenesten eller arbeidet får vite om noens personlige forhold

Taushetsplikten gjelder også etter at vedkommende har avsluttet tjenesten eller arbeidet.

Forvaltningsloven § 13 gjelder for forvaltningsorganer og dermed for vårt skoleverk, jfr. Opplæringsloven § 15-1

Jeg.......................................................................................................er gjort kjent 

med forvaltningslovens § 13 om taushetsplikt.

Dette betyr at jeg forplikter meg til å behandle opplysninger om enkeltpersoner og deres bakgrunn, som jeg får kjennskap til gjennom praksisundervisninga, absolutt konfidensielt.

I tvilstilfelle vil jeg konferere med veileder.

.................................................                                                   .............................



Sted








Dato

.................................................                                              

     
     Underskrift






















Denne erklæring fylles ut i to eksemplarer.

Det ene leveres praksisstedet.

Det andre beholder studenten.

Vurderingsskjema for veileder i tospråklig bachelorutdanning

Studentens navn:

Studium:
Faglærerutdanning/bachelor for tospråklige
Fag: 
Praksisskole:




Praksislærer:

Trinn ved praksisskolen:

Praksisperiode (dato fra – til):

Fravær:
Vurdering av studentens arbeid:
	Navn:
	Godkjent:
	Ikke godkjent:

	
	
	


Sted og dato:
Veileders underskrift: 

